               EURÓPSKA KOMISIA
            V Bruseli21. 9. 2020
            COM(2020) 585 final
            2020/0272(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na 66. zasadnutí výboru pre harmonizovaný systém Svetovej colnej organizácie, pokiaľ ide o pripravované prijatie stanovísk k zatriedeniu, rozhodnutí o zatriedení, zmien vysvetliviek k harmonizovanému systému alebo iného poradenstva týkajúceho sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               DÔVODOVÁ SPRÁVA

               1.Predmet návrhu

               Tento návrh dopĺňa návrh rozhodnutia, ktorým sa stanovuje pozícia, ktorá sa má zaujať v mene Únie na 66. zasadnutí Výboru pre harmonizovaný systém Svetovej colnej organizácie v septembri 2020, ktorý bol Rade predložený 21. augusta 2020 [COM(2020) 427].

               2.Kontext návrhu

               2.1.Medzinárodný dohovor o harmonizovanom systéme opisu a číselného označovania tovaru

               Cieľom Medzinárodného dohovoru o harmonizovanom systéme opisu a číselného označovania tovaru je uľahčovať medzinárodný obchod a zber, porovnávanie a analýzu štatistických údajov, a to najmä o medzinárodnom obchode. Súčasťou dohovoru je vo forme prílohy nomenklatúra HS, ktorá je medzinárodným harmonizovaným systémom umožňujúcim zúčastneným krajinám na spoločnom základe zatriediť na colné účely tovar, s ktorým sa obchoduje. Nomenklatúra HS obsahuje predovšetkým opis tovaru, ktorý sa radí do položiek a podpoložiek, a súvisiace číselné kódy založené na šesťcifernom systéme označovania. Nomenklatúra HS sa reviduje každých päť rokov
                  1
               . Používa ju viac ako 190 správnych orgánov na celom svete, takže sa podľa nej zatrieďuje viac ako 98 % všetkého tovaru, s ktorým sa na svete obchoduje.

               Dohoda nadobudla platnosť 1. januára 1988.

               Európska únia a všetky jej členské štáty sú stranami dohody
                  2
               .

               2.2.Svetová colná organizácia (WCO)

               Svetová colná organizácia (World Customs Organization – WCO), zriadená v roku 1952 ako Rada pre colnú spoluprácu, je nezávislý medzivládny orgán, ktorého poslaním je zvyšovať efektívnosť a účinnosť colných správ. Zastupuje 183 colných správ z celého sveta. Riadiacim orgánom WCO je Rada. Kým nenadobudne platnosť zmena dohovoru, ktorým sa zriaďuje Rada pre colnú spoluprácu, Únia dočasne vykonáva práva a povinnosti zodpovedajúce tým, ktoré plynú z členstva vo WCO.

               Riadiacim orgánom WCO je Rada WCO, ktorá sa pri plnení svojho poslania opiera o kompetencie a spôsobilosti sekretariátu a viacerých technických a poradných výborov.

               Výbor pre harmonizovaný systém (ďalej len „výbor pre HS“) je technický výbor zodpovedný za prípravné práce súvisiace s dohovorom o HS. Hlavné úlohy výboru pre HS sú:

               ·pripravovať vysvetlivky, stanoviská k zatriedeniu tovaru alebo iné poradenstvo v podobe usmernenia k výkladu harmonizovaného systému a vykonávať iné funkcie v súvislosti s harmonizovaným systémom, ktoré Rada WCO alebo zmluvné strany môžu považovať za potrebné.

               ·pripravovať odporúčania na zabezpečenie jednotného výkladu a uplatňovania právnych textov harmonizovaného systému, a to aj urovnávaním sporov medzi zmluvnými stranami v súvislosti so zatrieďovaním tovaru, a tým uľahčovať obchod,

               ·navrhovať zmeny a aktualizácie harmonizovaného systému s cieľom zohľadniť vývoj v oblasti technológií a zmeny v štruktúrach obchodu, ako aj iné potreby používateľov harmonizovaného systému,

               ·podporovať plošné uplatňovanie harmonizovaného systému a skúmať súvisiace otázky všeobecného charakteru a politické záležitosti.

               Únia a jej členské štáty majú vo výbore pre HS spoločne len jeden hlas. Rozhodnutia výboru pre HS o záležitostiach, ktorých sa týka toto rámcové rozhodnutie, sa prijímajú jednoduchou väčšinou.

               Vysvetlivky, stanoviská k zatriedeniu tovaru, iné poradenstvo týkajúce sa výkladu harmonizovaného systému a odporúčania na zabezpečenie jednotnosti pri výklade a uplatňovaní harmonizovaného systému, ktoré boli vypracované počas niektorého zasadnutia výboru pre HS, sa podľa článku 8 ods. 2 dohovoru o HS považujú za schválené Radou WCO, ak do konca druhého mesiaca nasledujúceho po mesiaci, v priebehu ktorého sa ukončilo zasadnutie, na ktorom boli prijaté, žiadna zmluvná strana dohovoru o HS neoznámila generálnemu tajomníkovi WCO, že žiada o postúpenie danej otázky Rade WCO.

               2.3.Pripravované akty

               V súlade s článkom 6 ods. 2 dohovoru o HS sa výbor pre HS schádza spravidla dvakrát ročne. V praxi sa zasadnutia výboru pre HS konajú v marci a septembri.

               Navrhované rozhodnutie sa týka týchto aktov, ktoré výbor pre HS posudzuje a predbežne prijíma s výhradou schválenia Radou WCO „zjednodušeným písomným postupom“:

               a)vysvetliviek, v ktorých sa objasňuje výklad poznámok, položiek a podpoložiek nomenklatúry HS;

               b)stanovísk k zatriedeniu tovaru, v ktorých sa odrážajú rozhodnutia prijaté výborom pre HS, pokiaľ ide o zatriedenie konkrétnych výrobkov;

               c)iného poradenstva a odporúčaní týkajúcich sa zatriedenia tovaru do nomenklatúry HS, ako sú rozhodnutia o zatriedení alebo iné usmernenia prijaté výborom pre HS.

               V súlade s článkom 34 ods. 7 písm. a) bodom iii) nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  3
               , colné orgány členských štátov zrušia svoje rozhodnutia týkajúce sa záväzných informácií o nomenklatúrnom zatriedení tovaru, ak už nie sú zlučiteľné s výkladom nomenklatúry HS vyplývajúcim z rozhodnutí o zatriedení, zo stanovísk k zatriedeniu alebo zmien vysvetliviek k nomenklatúre HS, a to s účinnosťou odo dňa uverejnenia oznámenia Komisie v sérii C Úradného vestníka Európskej únie.

               3.Pozícia, ktorá sa má zaujať v mene Únie

               3.1.Praktické obmedzenia pri príprave a prijímaní pozícií EÚ

               Výbor WCO pre harmonizovaný systém prijíma stanoviská k zatriedeniu, rozhodnutia o zatriedení, zmeny vysvetliviek k harmonizovanému systému alebo iné poradenstvo týkajúce sa výkladu harmonizovaného systému a odporúčania na zabezpečenie jednotnosti pri výklade harmonizovaného systému podľa dohovoru o harmonizovanom systéme na obidvoch svojich každoročných zasadnutiach.

               Z praktického hľadiska Únia obvykle nemá dostatok času na to, aby pred každým zasadnutím výboru pre HS formálne prijala pozíciu podľa článku 218 ods. 9 ZFEÚ. Komisia preto predložila návrh rámcového rozhodnutia Rady o pozícii, ktorá sa má zaujať v mene Únie vo WCO v súvislosti s otázkami týkajúcimi sa HS
                  4
               , a v súčasnosti je nastolený v Rade.

               Sekretariát WCO informoval, že z dôvodu pandémie ochorenia COVID-19 sa zasadnutie, ktoré sa má konať v septembri 2020, uskutoční formou písomných online diskusií.

               Hoci program tohto zasadnutia zatiaľ nebol k dispozícii a organizácia a formát diskusií neboli ešte známe, očakávalo sa, že do programu septembrového zasadnutia budú s najväčšou pravdepodobnosťou zaradené body, ktoré figurovali na programe predchádzajúceho zasadnutia (65. zasadnutia výboru pre HS – marec 2020), ktoré WCO zrušila pre celosvetovú pandemickú situáciu. Na tento účel bol pripravený prvý návrh rozhodnutia Rady a bol zaslaný Rade [COM(2020) 427].

               WCO zmenila dátumy a program zasadnutia výboru pre HS, ktoré sa uskutoční online v období od 28. septembra do 30. októbra a bude sa týkať najmä práce, ktorú podvýbor WCO vykonal online do 21. augusta, a niektorých bodov, ktoré už boli zahrnuté do prvého návrhu rozhodnutia zaslaného Rade, zatiaľ čo všetky ostatné body uvedené v tomto prvom návrhu rozhodnutia sa odkladajú na ďalšie zasadnutie výboru pre HS. Vzhľadom na počet bodov, ku ktorým bude výbor pre HS požiadaný o prijatie rozhodnutia na tomto zasadnutí, a ich záväzné právne účinky na právo Únie sa usudzuje, že je potrebné prijať druhé rozhodnutie Rady podľa článku 218 ods. 9 ZFEÚ, ktorým sa dopĺňa prvé rozhodnutie a stanovuje pozícia Únie pre body, ku ktorým bude výbor pre HS vyzvaný, aby o nich rozhodol (t. j. vysvetlivky, usmernenia alebo iné poradenstvo týkajúce sa výkladu harmonizovaného systému).

               3.2.Cieľ a obsah návrhu

               Predmetné rozhodnutia vypracované výborom pre HS môžu rozhodujúcim spôsobom ovplyvniť obsah práva Únie, konkrétne nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku, ako aj k nemu pripojenú kombinovanú nomenklatúru (KN). Rozhodnutia o zatriedení a stanoviská k zatriedeniu alebo zmeny vysvetliviek k nomenklatúre HS sa používajú na podporu zatriedenia stanoveného vo vykonávacích nariadeniach Komisie týkajúcich sa zatriedenia tovaru do kombinovanej nomenklatúry (KN), vo vysvetlivkách ku KN a v rozhodnutiach o zatriedení, ktoré vydali colné orgány členských štátov. Od colných orgánov členských štátov sa vyžaduje, aby zrušili svoje rozhodnutia o zatriedení, ak už nie sú zlučiteľné s výkladom nomenklatúry HS, ktorý vyplýva z týchto rozhodnutí o zatriedení a stanovísk k zatriedeniu alebo zo zmien vysvetliviek k HS.

               Preto je vhodné, aby sa pozícia, ktorá sa má zaujať vo WCO v mene Únie, stanovila rozhodnutím Rady prijatým podľa článku 218 ods. 9 ZFEÚ na základe návrhu Komisie.

               Stanovovanie takýchto pozícií sa riadi všeobecnými kritériami vymedzenými v dohovore o HS (všeobecné pravidlá pre výklad HS) a objektívnymi charakteristickými vlastnosťami a znakmi tovaru.

               Cieľom navrhovanej pozície je vyjadriť pozíciu Únie k zatriedeniu tovaru do nomenklatúry HS. Takisto má vyjadrovať pozíciu k stanoviskám k zatriedeniu a vysvetlivkám k HS, ktoré vypracoval výbor pre HS.

               Konzultácie s technickými expertmi z členských štátov sa uskutočnili v rámci skupiny colných expertov 2. až 7. septembra 2020. Závery skupiny colných expertov sú v súlade s navrhovanými pozíciami, ktoré sa uvádzajú v prílohe k pripravovanému návrhu rozhodnutia Rady.

               Navrhovaná pozícia EÚ je v súlade aj so zavedenou colnou politikou a s judikatúrou Súdneho dvora Európskej únie, podľa ktorých sa má tovar pri dovoze zatrieďovať podľa jeho objektívnych charakteristických vlastností a znakov.

               Navrhovaná pozícia je potrebná na to, aby EÚ mohla zaujať stanovisko na nasledujúcom zasadnutí výboru pre HS.

               4.Právny základ

               4.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  5
               .

               Procesnoprávnym základom pre navrhované rozhodnutie, ktorým sa stanovuje pozícia, ktorá sa má zaujať v mene Únie v rámci WCO, pokiaľ ide o prijatie vysvetliviek, stanovísk k zatriedeniu tovaru alebo iného poradenstva ako usmernení k výkladu HS v rámci dohovoru o HS, je preto článok 218 ods. 9 ZFEÚ.

               4.2.Uplatnenie na tento prípad

               Výbor pre harmonizovaný systém a Rada WCO sú orgány zriadené dohodou, konkrétne Medzinárodným dohovorom o harmonizovanom systéme opisu a číselného označovania tovaru.

               Akty, ktoré má výbor pre HS vypracovať, sú akty s právnymi účinkami. Keď Rada WCO pripravované akty schváli, môžu rozhodujúcim spôsobom ovplyvniť obsah právnych predpisov EÚ, konkrétne prílohy 1 k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku. Dôvodom je, že v článku 34 ods. 7 písm. a) bode iii) Colného kódexu Únie
                  6
                sa uvádza, že „[c]olné orgány zrušia rozhodnutia ZINZ
                  7
                (...) ak už nie sú v súlade s výkladom (...), ktorý vyplýva (...) z rozhodnutí a stanovísk týkajúcich sa zatriedenia alebo zo zmien vysvetľujúcich poznámok k nomenklatúre Harmonizovaného systému opisu a číselného označovania tovaru“, ktoré prijal výbor pre HS. Takéto rozhodnutia vypracované výborom pre HS (rozhodnutia o zatriedení a stanoviská k zatriedeniu alebo zmeny vysvetliviek k nomenklatúre HS) sa navyše používajú na podporu zatriedenia stanoveného vo vykonávacích nariadeniach Komisie týkajúcich sa zatriedenia tovaru do kombinovanej nomenklatúry (KN), vo vysvetlivkách ku KN a v rozhodnutiach o zatriedení, ktoré vydávajú colné orgány členských štátov. Pripravovaný akt nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.3.Hmotnoprávny základ

               4.3.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.3.2.Uplatnenie na tento prípad

               Keďže hlavný cieľ a obsah pripravovaného aktu sa týkajú Spoločného colného sadzobníka, hmotnoprávnym základom navrhovaného rozhodnutia je článok 31, článok 43 ods. 2 a článok 207 ods. 4 ZFEÚ.

               4.4.Záver

               Právnym základom navrhovaného rozhodnutia by mali byť článok 31, článok 43 ods. 2 a článok 207 ods. 4 ZFEÚ v spojení s článkom 218 ods. 9 ZFEÚ.

               5.Vplyv na rozpočet

               Návrh nemá žiadny vplyv na rozpočet Európskej únie.

               6.Uverejnenie pripravovaného aktu

               Neuplatňuje sa.

               2020/0272 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na 66. zasadnutí výboru pre harmonizovaný systém Svetovej colnej organizácie, pokiaľ ide o pripravované prijatie stanovísk k zatriedeniu, rozhodnutí o zatriedení, zmien vysvetliviek k harmonizovanému systému alebo iného poradenstva týkajúceho sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 31, článok 43 ods. 2 a článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady 87/369/EHS
                  8
                Únia schválila Medzinárodný dohovor o harmonizovanom systéme opisu a číselného označovania tovaru a protokol o jeho zmene a doplnkoch
                  9
                (ďalej len „dohovor o HS“), ktorým sa zriadil Výbor pre harmonizovaný systém (ďalej len „výbor pre HS“).

               (2)Podľa článku 7 ods. 1 písm. b) a c) dohovoru o HS je výbor pre HS okrem iného zodpovedný za prípravu vysvetliviek, stanovísk k zatriedeniu a iného poradenstva týkajúceho sa výkladu harmonizovaného systému a odporúčaní na zabezpečenie jednotnosti pri výklade a uplatňovaní harmonizovaného systému.

               (3)Očakáva sa, že výbor pre harmonizovaný systém na svojom septembrovom zasadnutí rozhodne o stanoviskách k zatriedeniu, rozhodnutiach o zatriedení, zmenách vysvetliviek k harmonizovanému systému alebo inom poradenstve týkajúcom sa výkladu harmonizovaného systému a odporúčaniach na zabezpečenie jednotnosti pri výklade harmonizovaného systému podľa dohovoru o harmonizovanom systéme.

               (4)Je dôležité pripomenúť, že podľa ustálenej judikatúry Súdneho dvora Európskej únie, v záujme právnej istoty a uľahčenia overovania sa rozhodujúce kritérium pre zatriedenie tovaru na colné účely má vo všeobecnosti hľadať v objektívnych charakteristických vlastnostiach a znakoch tovaru, ako sú vymedzené v znení príslušnej položky colnej nomenklatúry a v poznámkach k príslušnej triede a kapitole.

               (5)Pokiaľ ide o stanoviská k zatriedeniu, rozhodnutia o zatriedení, zmeny vysvetliviek k HS alebo iné poradenstvo týkajúce sa výkladu harmonizovaného systému a odporúčania na zabezpečenie jednotnosti pri výklade harmonizovaného systému podľa dohovoru o harmonizovanom systéme, je vhodné stanoviť pozíciu, ktorá sa má zaujať v mene Únie, keďže predmetné stanoviská, určité rozhodnutia o zatriedení a zmeny vysvetliviek k harmonizovanému systému sa po prijatí uverejnia v oznámení Komisie podľa článku 34 ods. 7 písm. a) bodu iii) nariadenia Európskeho parlamentu a Rady (EÚ) č. 952/2013 z 9. októbra 2013 a stanú sa uplatniteľné na všetky členské štáty. Pozícia sa vyjadrí vo výbore pre harmonizovaný systém,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 66. zasadnutí výboru pre harmonizovaný systém Svetovej colnej organizácie, pokiaľ ide o schválenie vysvetliviek, stanovísk k zatriedeniu alebo iného poradenstva týkajúceho sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme, sa uvádza v prílohe.

               Článok 2

               Menšie technické zmeny pozície uvedenej v článku 1 môžu dohodnúť zástupcovia Únie bez ďalšieho rozhodnutia Rady.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Od svojho zavedenia v roku 1988 bola nomenklatúra HS revidovaná šesťkrát. Tieto revízie nadobudli účinnosť v rokoch 1996, 2002, 2007, 2012 a 2017. Šiesta revízia nadobudne účinnosť v roku 2022.

                     (2)

                        Rozhodnutie Rady 87/369 zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).

                     (3)

                        Ú. v. EÚ L 269, 10.10.2013, s. 1.

                     (4)

                        KOM(2020) 196.

                     (5)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (6)

                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).

                     (7)

                        Záväzná informácia o nomenklatúrnom zatriedení tovaru: rozhodnutia o zatriedení tovaru, ktoré vydali colné správy hospodárskym subjektom vopred v snahe o zabezpečenie právnej istoty v súvislosti so zatriedením a sadzobným zaobchádzaním uplatniteľným na tovar pri dovoze alebo vývoze.

                     (8)

                        Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (

                     Ú. v. ES L 198, 20.7.1987, s. 1

                  ).

                     (9)

                        Ú. v. ES L 198, 20.7.1987, s. 3.

    ---documentbreak---

               EURÓPSKA KOMISIA
            V Bruseli21. 9. 2020
            COM(2020) 585 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie na 66. zasadnutí výboru pre harmonizovaný systém Svetovej colnej organizácie, pokiaľ ide o pripravované prijatie stanovísk k zatriedeniu, rozhodnutí o zatriedení, zmien vysvetliviek k harmonizovanému systému alebo iného poradenstva týkajúceho sa výkladu harmonizovaného systému a odporúčaní na zabezpečenie jednotnosti pri výklade harmonizovaného systému podľa dohovoru o harmonizovanom systéme

               PRÍLOHA

               Táto príloha dopĺňa prílohu k rozhodnutiu Rady ....

               II.2 Vývin tabuliek zhody medzi verziami harmonizovaného systému z rokov 2017 a 2022 (dok. NC2704, NC2749 a NC2753)

               Pokiaľ ide o tabuľku zhody pre podpoložky 4407 13 a 4407 14 (zo zmiešaných porastov smrek-borovica-jedľa a jedľovec-jedľa), Únia podporuje zhody, ktoré navrhol sekretariát WCO v bode 20 dokumentu NC2753.

               Pokiaľ ide o tabuľku zhody pre podpoložku 4418 83 (I nosníky), Únia podporuje zhody, ktoré navrhlo Japonsko v bode 14 dokumentu NC2753.

               Pokiaľ ide o tabuľku zhody pre podpoložku 7019 71 (voály/tenká závojovina zo sklenených vlákien), Únia konštatuje, že jediný presun z HS 2017 by bol z podpoložky 7019 32.

               Pokiaľ ide o tabuľku zhody pre podpoložky 8462 62 a 8462 63 stroje na lisovanie), Únia podporuje zachovanie všetkých podpoložiek navrhnutých na presun uvedených v rámci HS 2017 vrátane podpoložiek v hranatých zátvorkách.

               Pokiaľ ide o tabuľku zhody pre podpoložku 8519 81 (prístroje odpovedajúce na telefonáty), Únia podporuje návrh sekretariátu WCO v bode 26 dokumentu NC2704.

               Pokiaľ ide o tabuľku zhody pre podpoložku 8539 51 (LED), Únia podporuje závery sekretariátu WCO v bode 24 dokumentu NC2704.

               Pokiaľ ide o tabuľku zhody pre novú podpoložku 8541 51 (prevodníky na báze polovodiča), Únia konštatuje, že neexistujú dôkazy o tom, že ich časti a súčasti sú vo verzii HS 2017 zatriedené samostatne. Preto nie sú potrebné žiadne ďalšie presuny.

               Pokiaľ ide o tabuľku zhody pre položku 8806 (bezpilotné lietadlá), Únia podporuje možnosť i) uvedenú v bode 25 dokumentu NC2704.

               Únia napokon podporuje opravu niektorých redakčných chýb v návrhu korelačných tabuliek I a II, ako sa uvádza v prílohe k dokumentu NC2753.

               III.4
                     Zatriedenie určitých zbierok a zberateľských predmetov numizmatickej hodnoty do HS 2022 (žiadosť sekretariátu) (dok. NC2711, NC2754)

               Únia by tri výrobky zatriedila do novej podpoložky 9705 31 v HS 2022. Únia poznamenáva, že Kanada aj sekretariát WCO podporujú návrh Únie na vypustenie textu „coins generally known in the trade as ‘ancients’ or ‘ancient coins’“ („mince všeobecne obchodne známe ako ,staroveké‘ alebo ,staroveké mince‘“) z druhého odseku bodu (4) novej časti (A) vysvetliviek HS k položke 9705.

               III.5
                     Zatriedenie kaziet do 3D tlačiarní do HS 2022 (žiadosť sekretariátu) (dok. NC2712, NC2755)

               Únia podporuje návrh na zmenu vysvetliviek HS, v ktorom sa uvádza, že kazety do 3D tlačiarní s elektronickými komponentmi alebo mechanickými mechanizmami by sa mali zatriediť ako časti a súčasti 3D tlačiarní.

               Vzhľadom na prítomnosť elektronických komponentov na pripojenie k 3D tlačiarni by Únia výrobky uvedené v dokumentoch NC2712 a NC2755 zatriedila v HS2022 do položky 8485 ako časti a súčasti 3D tlačiarní.

               III.7
                     Správa z 57. zasadnutia revízneho podvýboru HS (dok. NR1434)

               III.8
                     Predmet rozhodnutia (dok. NC2709)

               a)Prílohy C/4 a D/8 – Zmeny vysvetliviek (HS 2022) (VI. trieda)

               b)Prílohy C/5, D/9 a D/22 – Zmeny vysvetliviek (HS 2022) (VII. trieda)

               c)Prílohy C/8 a D/12 – Zmeny vysvetliviek vyplývajúce z odporúčania podľa článku 16 z 28. júna 2019 (XIII. trieda)

               d)Prílohy C/13 a D/17 – Zmeny vysvetliviek vyplývajúce z odporúčania podľa článku 16 z 28. júna 2019 (XX. trieda)

               e)Prílohy C/14 a D/18 – Možné zmeny vysvetliviek, pokiaľ ide o určité zariadenia do zábavných parkov (návrh USA)

               Únia súhlasí so všetkými navrhovanými zmenami v dokumentoch.

               f)Prílohy C/1 a D/5 – Možné zmeny vysvetliviek k položke 1509, pokiaľ ide o ostatné panenské olivové oleje, a k položke 1515, pokiaľ ide o príklady mikrobiálnych tukov a olejov

               Pokiaľ ide o vysvetlivky HS k položke 1509, Únia podporuje návrh EÚ (možnosť 2) a nový kanadský návrh (možnosť 3). V bode (D) (2) Únia podporuje použitie slova „or“ („alebo“) (možnosť 2) namiesto výrazu „and/or“ („a/alebo“).

               Pokiaľ ide o vysvetlivky HS k položke 1515, Únia podporuje použitie výrazu „single cell organism“ („jednobunkový organizmus“) (možnosť 1) a použitie slova „or“ („alebo“) (možnosť 2) namiesto výrazu „and/or“ („a/alebo“). V príkladoch a) a b) Únia podporuje použitie výrazu „obtained from“ („získané z“) (možnosť 2).

               g)Prílohy C/3 a D/7 – Možné zmeny vysvetliviek, pokiaľ ide o „placebo látky“ a „súpravy na dvojito zaslepené klinické skúšanie“ v položke 3006 (žiadosť Austrálie)

               Pokiaľ ide o vetu „The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.“ („Placebo látky tejto položky zahŕňajú aj [kontrolné očkovacie látky (vakcíny)] [kontrolované očkovacie látky (vakcíny)] [očkovacie látky (vakcíny), ktoré sa používajú ako kontrolné látky a] ktoré boli povolené na použitie pri uznaných klinických skúškach.“), Únia nepodporuje doplnenie tejto vety do znenia bodu (12) vysvetliviek HS k položke 3006, keďže nie je jasné, aké látky sa tu opisujú. Ak sa ostatné zmluvné strany rozhodnú vetu doplniť, Únia podporuje znenie „vaccines which are used as control substances“ [„očkovacie látky (vakcíny), ktoré sa používajú ako kontrolné látky“] (možnosť 3), alebo ak je potrebná flexibilita, znenie „control vaccines“ [„kontrolné očkovacie látky (vakcíny)“] (možnosť 1).

               Pokiaľ ide o vetu „[Active ingredients to be trialled can include herbal medicinal products [for therapeutic or prophylactic uses].]“ („[Aktívne zložky, ktoré sa majú podrobiť skúškam, môžu zahŕňať rastlinné lieky [na terapeutické alebo profylaktické použitie].]“), Únia je naďalej flexibilná, pokiaľ ide o jej doplnenie do textu, ale nepodporuje otvorený zoznam príkladov, ako navrhla delegácia USA.

               h)Prílohy C/6 a D/10 – Zmeny vysvetliviek vyplývajúce z odporúčania podľa článku 16 z 28. júna 2019 (IX. trieda)

               Únia podporuje návrh doplniť vysvetlivku k podpoložkám 4412 41, 4412 42 a 4412 49. Únia požaduje, aby sa navrhované znenie podrobilo ďalšej analýze a zlepšilo sa tak, aby bolo v súlade so súčasnými postupmi zatrieďovania v Únii (napríklad „the orientation of the veneers“ – „orientácia dýh“).

               i)Prílohy C/7 a D/11 – Zmeny vysvetliviek vyplývajúce z odporúčania podľa článku 16 z 28. júna 2019 (XI. a XII. trieda)

               Únia podporuje doplnenie slov „paraseismic wall covering“ („protiseizmická tapeta“) a „geotextiles“ („geotextílie“) do zoznamu príkladov elektronických textílií. V texte o „geotextíliách“ Únia podporuje znenie „a sensor made of fibres or at least being fully integrated in the fibres“ („senzor vyrobený z vlákien alebo aspoň plne integrovaný do vlákien“) (možnosť 2), ako to predtým navrhovala Únia.

               Únia podporuje predbežné prijatie znení, ktoré schválil revízny podvýbor.

               j)Prílohy C/12 a D/16 – Zmeny vysvetliviek vyplývajúce z odporúčania podľa článku 16 z 28. júna 2019 (XVII. trieda)

               Únia podporuje doplnenie odkazu na trvalo integrované kamery do odseku 3 vysvetliviek HS k položke 8806, ak sa zreviduje stanovisko k zatriedeniu, ktorým sa bezpilotné lietadlo s integrovanou kamerou zatrieďuje do položky 8525, a zosúladí sa s HS 2022 a s vysvetlivkami HS.

               V súvislosti s odsekom 4 vysvetliviek HS k položke 8806 Únia podporuje návrh Číny dodatočnými technickými kritériami, ktoré Únia zaviedla (druhá možnosť).

               k)Prílohy C/15 a D/19 – Možné zmeny vysvetliviek k 97. kapitole v súvislosti s určitými predmetmi kultúrneho charakteru (návrh USA)

               Únia nepodporuje zoznam položiek uvedených ako príklady, keďže tieto sú príliš špecifické a na vysvetlenie rozsahu výrobkov, ktoré sa majú zatriediť do podpoložky 9705 10, obmedzené.

               Únia ďalej uvádza, že poskytnuté definície a príklady by nevyjasnili, ako zatrieďovať napríklad „traditional national costumes“ („tradičné národné kroje“) alebo „old cars“ („staré automobily“).

               l)Prílohy C/16 a D/20 – Zmeny vysvetliviek VIP (HS 2022)

               Únia podporuje pôvodný návrh sekretariátu WCO WCO [možnosť 1, použitie slova „merely“ („len“), ale zostáva flexibilná v prípade výrazu „not further worked than“ („neupravené inak ako“)] a požaduje zosúladenie textov v anglickom a francúzskom jazyku.

               III.9
                     Možná zmena vysvetlivky k položke 7104 v súvislosti so syntetickými diamantmi (návrh Kimberleyského procesu) (dok. NC2757)

               Únia súhlasí s navrhovanými zmenami nového tretieho odseku položky 7104 a s vytvorením nového bodu (3) vysvetliviek k podpoložke 7104 91.

               III.10
                     Zatriedenie prvku mikro-elektromechanických systémov (MEMS) do HS 2022 (návrh sekretariátu)

               Únia by výrobok zatriedila do položky 8541.


               EURÓPSKA KOMISIA
            V Bruseli22. 9. 2020
            COM(2020) 576 final
            2020/0263(NLE)
            Návrh
            ROZHODNUTIE RADY
            o podpise, v mene Európskej únie, a predbežnom vykonávaní dohody, ktorou sa mení Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o pristúpenie Samojského nezávislého štátu a Šalamúnových ostrovov a budúce pristúpenia ďalších tichomorských ostrovných štátov

               DÔVODOVÁ SPRÁVA

               1.KONTEXT NÁVRHU

               1.1.Dôvody a ciele návrhu

               Pripojený návrh rozhodnutia Rady predstavuje právny nástroj na podpísanie a predbežné vykonávanie dohody, ktorou sa mení Dočasná dohoda o partnerstve medzi Európskou úniou na jednej strane a tichomorskými štátmi na druhej strane podľa článku 218 ods. 5 ZFEÚ.

               Rada 12. júna 2002 poverila Komisiu, aby začala rokovania o dohodách o hospodárskom partnerstve (DHP) so skupinou afrických, karibských a tichomorských (AKT) krajín.

               Dňa 30. júla 2009 Únia podpísala Dočasnú dohodu o partnerstve medzi Európskym spoločenstvom na jednej strane a tichomorskými štátmi na druhej strane
                  1
                (ďalej len „dočasná dohoda o partnerstve“), ktorou sa stanovuje rámec pre dohodu o hospodárskom partnerstve.

               Cieľom dohody je:

               a)umožniť tichomorským štátom využívať výhody plynúce z lepšieho prístupu na trh, ktorý ponúka EÚ;

               b)podporovať udržateľný rozvoj a postupnú integráciu tichomorských štátov do svetového hospodárstva;

               c)vytvoriť medzi stranami zónu voľného obchodu založenú na spoločnom záujme prostredníctvom postupnej liberalizácie obchodu spôsobom, ktorý je v súlade s uplatniteľnými pravidlami WTO a so zásadou asymetrie, s prihliadnutím na osobitné potreby a kapacitné obmedzenia tichomorských štátov, pokiaľ ide o úrovne záväzkov a ich harmonogram;

               d)stanoviť primerané mechanizmy urovnávania sporov a

               e)zaviesť primerané inštitucionálne opatrenia.

               Dočasná dohoda o partnerstve sa predbežne vykonáva medzi Úniou a Papuou-Novou Guineou od 20. decembra 2009 a medzi Úniou a Fidžijskou republikou od 28. júla 2014.

               V článku 80 dočasnej dohody o partnerstve sa možnosť pristúpiť k dohode stanovuje aj pre iné tichomorské ostrovné štáty, a to na základe predloženia ponuky na prístup na trh v súlade s článkom XXIV dohody GATT 1994. V súlade s tým Samojský nezávislý štát pristúpil k dočasnej dohode o partnerstve 21. decembra 2018
                  2
                a od 31. decembra 2018 dohodu predbežne vykonáva a Šalamúnove ostrovy k dočasnej dohode o partnerstve pristúpili 7. mája 2020
                  3
                a predbežne ju vykonávajú od 17. mája 2020. V súvislosti s pristúpením Tongského kráľovstva, ktoré vyjadrilo svoj záujem pristúpiť k dočasnej dohode o partnerstve, prebiehajú postupy strán.

               V nadväznosti na pristúpenie Samoy a Šalamúnových ostrovov je potrebné zmeniť dočasnú dohodu o partnerstve s cieľom uviesť tieto krajiny ako strany dočasnej dohody o partnerstve. Podobné technické zmeny v dočasnej dohode o partnerstve bude nutné vykonať zakaždým, keď k nej pristúpi niektorý tichomorský ostrovný štát.

               1.2Výbor pre obchod DHP

               Článkom 68 dočasnej dohody o partnerstve sa zriaďuje Výbor pre obchod, ktorý je zložený zo zástupcov strán (EÚ a tichomorských štátov).

               Výbor pre obchod sa zaoberá všetkými záležitosťami, ktoré sú nevyhnutné na vykonávanie dočasnej dohody o partnerstve. Výbor pre obchod môže pri výkone svojich funkcií:

               a)zriaďovať a kontrolovať osobitné výbory alebo orgány nevyhnutné na vykonávanie dohody;

               b)zasadnúť v ktoromkoľvek termíne dohodnutom stranami;

               c)posudzovať akékoľvek otázky v rámci dohody a prijímať náležité opatrenia pri výkone svojich funkcií a

               d)prijímať rozhodnutia alebo vydávať odporúčania v prípadoch stanovených v dohode.

                  V článku 78 (revízna doložka) sa stanovuje, že Výbor pre obchod môže podľa potreby preskúmať dočasnú dohodu o partnerstve, jej vykonávanie, fungovanie a plnenie a môže navrhnúť stranám jej zmenu.

               Výsledok šiesteho a siedmeho zasadnutia Výboru pre obchod

               Strany dočasnej dohody o partnerstve (EÚ, Papua-Nová Guinea, Fidži) a Samojský nezávislý štát, Šalamúnove ostrovy, Šalamúnove ostrovy a Tonga ako pozorovatelia si 24. októbra 2018 vymenili názory o rozsahu a postupe, pokiaľ ide o vykonanie technických zmien dohody, ktoré sú potrebné v nadväznosti na pristúpenie.

               Strany zistili, že rozsah zmien je obmedzený na zapísanie pristupujúceho tichomorského štátu medzi strany dočasnej dohody o partnerstve a pridanie jeho ponuky prístupu na trh do prílohy II k dohode (Clo na výrobky s pôvodom v strane EÚ). Pokiaľ ide o postup, strany skonštatovali, že v súčasnosti Výbor pre obchod nemá právomoc vykonať také zmeny (právny základ v rámci dočasnej dohody o partnerstve nie je postačujúci). Strany si vymenili názory o nasledujúcich troch procedurálnych možnostiach.

               Možnosť 1 – predpokladať, že dotknuté zmeny sú v dočasnej dohode o partnerstve implicitne vykonané na základe pristúpenia (článok 80). Z toho dôvodu nie je nutné osobitne ich vykonať špecifickým postupom.

               Možnosť 2 – Výbor pre obchod by mohol urobiť vyhlásenie o tom, ako sa má dočasná dohoda o partnerstve vykladať v nadväznosti na pristúpenie so zreteľom na potrebné technické zmeny. Právny základ na takéto vyhlásenie poskytuje článok 68 ods. 4 písm. c).

               Možnosť 3 – strany by mohli zmeniť článok 80 dočasnej dohody o partnerstve s cieľom preniesť právomoc prijať potrebné rozhodnutia vzhľadom na nové pristúpenie na Výbor pre obchod.

               Výbor pre obchod súhlasil, že treťou možnosťou by sa zaistila právna istota a rozhodol sa, že stranám odporučí, aby článok 80 náležitým spôsobom zmenili. V nadväznosti na svoje siedme zasadnutie 3. a 4. októbra 2019 Výbor pre obchod prijal odporúčanie v tomto zmysle, v súlade s pozíciou, ktorá sa má zaujať v mene Únie [rozhodnutie Rady (EÚ) 2019/1707 zo 17. júna 2019, Ú. v. EÚ L 260, 11.10.2019, s. 45].

               1.3.Súlad s existujúcimi ustanoveniami v tejto oblasti politiky

               Návrhom sa vykonáva Dohoda o partnerstve medzi členmi skupiny afrických, karibských a tichomorských (AKT) štátov na jednej strane a Európskym spoločenstvom a jeho členskými štátmi na druhej strane (ďalej len „dohoda o partnerstve AKT – EÚ“ alebo „Dohoda z Cotonou“)
                  4
               , ktorá je právnym základom dočasnej dohody o partnerstve.

               Pristúpením ďalších tichomorských štátov k dočasnej dohode o partnerstve sa posilňuje právny rámec obchodných vzťahov EÚ s partnerskými krajinami, uľahčuje sa vzájomný obchod a začlenenie do globálneho hospodárstva. Zároveň sa tieto štáty začleňujú do režimu spoločných pravidiel a inštitúcií stanovených dohodou.

               1.4.Súlad s ostatnými politikami Únie

               Dočasná dohoda o partnerstve je obchodná dohoda, ktorá prispieva k harmonickému rozvoju svetového obchodu a novo pristupujúcim krajinám poskytuje asymetrický prístup na trh, umožňuje im chrániť citlivé odvetvia pred liberalizáciou a súčasne poskytuje veľký počet ochranných opatrení a doložku na ochranu nerozvinutých priemyselných odvetví. Dohoda obsahuje ustanovenia o pravidlách pôvodu uľahčujúce vývoz z týchto krajín do EÚ. Ďalej obsahuje ustanovenia o udržateľnom rozvoji (článok 3), podľa ktorého strany opätovne potvrdzujú, že cieľ udržateľného rozvoja je integrálnou súčasťou ustanovení tejto dohody v súlade s celkovými cieľmi a zásadami stanovenými v Dohode z Cotonou, a najmä všeobecným záväzkom znížiť a v konečnom dôsledku odstrániť chudobu spôsobom, ktorý je v súlade s cieľmi udržateľného rozvoja. Tieto ustanovenia prispievajú k napĺňaniu cieľa súdržnosti politík v záujme rozvoja a sú v súlade s článkom 208 ods. 2 ZFEÚ.

               2.PRÁVNE PRVKY NÁVRHU

               2.1.Právny základ

               Právnym základom pre toto rozhodnutie Rady je Zmluva o fungovaní Európskej únie, a najmä jej článok 207 ods. 4 prvý pododsek v spojení s jej článkom 218 ods. 5.

               2.2.Subsidiarita (v prípade inej ako výlučnej právomoci)

               Spoločná obchodná politika je v súlade s článkom 3 ZFEÚ oblasť vo výlučnej právomoci Únie.

               2.3.Proporcionalita

               Tento návrh je potrebný na vykonanie medzinárodných záväzkov Únie stanovených v dohode o partnerstve AKT – EÚ, najmä na uzavretie nových obchodných dohôd zlučiteľných s pravidlami WTO, ktorými sa postupne odstránia prekážky obchodu medzi stranami a posilní spolupráca vo všetkých oblastiach týkajúcich sa obchodu s tichomorskými štátmi.

               2.4.Výber nástroja

               Na dosiahnutie cieľa vyjadreného v tomto návrhu neexistuje iný právny nástroj, ktorý by sa mohol použiť.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               3.1.Posúdenie vplyvu

               Posúdenie vplyvu dohôd o hospodárskom partnerstve EÚ – AKT na udržateľnosť sa vykonalo v rokoch 2003 – 2007. Referenčný rámec tohto projektu uverejnila Európska komisia v roku 2002 v rámci súťažnej výzvy na predloženie ponúk. Na základe tejto výzvy na predloženie ponúk bola v auguste 2002 uzavretá päťročná rámcová zmluva so spoločnosťou PwC France. Návrh konečnej správy posúdenia vplyvu na udržateľnosť bol predložený zainteresovaným stranám v Európe počas zasadnutia v rámci dialógu s občianskou spoločnosťou EÚ, ktoré zorganizovala Európska komisia 23. marca 2007 v Bruseli (Belgicko).

               3.2.Regulačná vhodnosť a zjednodušenie

                  Schválenie dohody, ktorou sa mení dočasná dohoda o partnerstve, nepodlieha postupom Programu regulačnej vhodnosti a efektívnosti, nevyplývajú z neho nijaké náklady pre malé a stredné podniky Únie a ani nepredstavuje nijaký problém z hľadiska digitálneho prostredia.

               3.3.Základné práva

                  Návrh nemá dôsledky na ochranu základných práv v Únii.

               4.VPLYV NA ROZPOČET

                  Navrhované rozhodnutie nemá žiaden vplyv na rozpočet.

               5.ĎALŠIE PRVKY

               5.1.Podrobné vysvetlenie konkrétnych ustanovení návrhu

               V článku 1 návrhu sa schvaľuje podpis dohody, ktorou sa mení dočasná dohoda o partnerstve, v mene Únie.

               Článkom 2 sa generálny sekretariát Rady oprávňuje, aby udelil nástroj s plnými právomocami na podpísanie dohody, ktorou sa mení dočasná dohoda o partnerstve.

               V článku 3 sa stanovuje predbežné vykonávanie dohody, ktorou sa mení dočasná dohoda o partnerstve.

               V článku 4 sa stanovuje dátum nadobudnutia účinnosti rozhodnutia.

               2020/0263 (NLE)

               Návrh

               ROZHODNUTIE RADY

               o podpise, v mene Európskej únie, a predbežnom vykonávaní dohody, ktorou sa mení Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o pristúpenie Samojského nezávislého štátu a Šalamúnových ostrovov a budúce pristúpenia ďalších tichomorských ostrovných štátov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)Rada 12. júna 2002 poverila Komisiu, aby začala rokovania o dohodách o hospodárskom partnerstve so skupinou afrických, karibských a tichomorských (AKT) štátov
                  5
               .

               (2)Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane
                  6
                (ďalej len „dočasná dohoda o partnerstve“), ktorou sa ustanovuje rámec pre dohodu o hospodárskom partnerstve, bola podpísaná v Londýne 30. júla 2009. Dočasná dohoda o partnerstve sa predbežne vykonáva medzi Úniou a Papuou-Novou Guineou od 20. decembra 2009 a medzi Úniou a Fidži od 28. júla 2014.

               (3)V článku 80 dočasnej dohody o partnerstve sa možnosť pristúpiť k dohode stanovuje aj pre iné tichomorské ostrovné štáty. Rada schválila pristúpenie Samoy k dočasnej dohode o partnerstve rozhodnutím (EÚ) 2018/1908
                  7
                a pristúpenie Šalamúnových ostrovov rozhodnutím (EÚ) 2020/409
                  8
               . Samoa pristúpila k dočasnej dohode o partnerstve 21. decembra 2018 a od 31. decembra 2018 dohodu predbežne vykonáva a Šalamúnove ostrovy k dočasnej dohode o partnerstve pristúpili 7. mája 2020 a predbežne ju vykonávajú od 17. mája 2020.

               (4)V nadväznosti na pristúpenie Samoy a Šalamúnových ostrovov je z dôvodu právnej istoty potrebné zmeniť dočasnú dohodu o partnerstve s cieľom uviesť tieto krajiny ako strany dočasnej dohody o partnerstve. Podobnú technickú zmenu v dočasnej dohode o partnerstve bude nutné vykonať zakaždým, keď k nej pristúpi niektorý tichomorský ostrovný štát.

               (5)V článku 68 dočasnej dohody o partnerstve sa zriaďuje Výbor pre obchod, ktorý sa má zaoberať všetkými záležitosťami, ktoré sú nevyhnutné na vykonávanie dohody. Výbor pre obchod je vhodné splnomocniť, aby mohol rozhodovať o všetkých zmenách dočasnej dohody o partnerstve, ktoré by mohli byť potrebné v nadväznosti na pristúpenie ďalších tichomorských ostrovných štátov.

               (6)Rozhodnutím (EÚ) 2019/1707
                  9
                Rada rozhodla o pozícii, ktorá sa má v mene Únie zaujať vo Výbore pre obchod, pokiaľ ide o uvedené zmeny, ktoré boli schválené na siedmom zasadnutí Výboru pre obchod 4. októbra 2019.

               (7)Dohoda, ktorou sa mení dočasná dohoda o partnerstve, by sa preto mala podpísať v mene Únie s výhradou jej uzavretia k neskoršiemu dátumu.

               (8)Keďže v článku 76 ods. 2 dočasnej dohody o partnerstve sa stanovuje jej predbežné vykonávanie do nadobudnutia jej platnosti, dohoda, ktorou sa mení dočasná dohoda o partnerstve by sa mala predbežne vykonávať,

               PRIJALA TOTO ROZHODNUTIE:

               Článok 1

               1.Týmto sa v mene Únie schvaľuje podpis dohody, ktorou sa mení Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o pristúpenie Samojského nezávislého štátu a Šalamúnových ostrovov a budúce pristúpenia ďalších tichomorských ostrovných štátov, s výhradou uzavretia uvedenej dohody.

               2.Znenie dohody, ktorá sa má podpísať, je pripojené k tomuto rozhodnutiu.

               Článok 2

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 3

               Dohoda sa predbežne vykonáva v súlade s článkom 76 ods. 2 dočasnej dohody o partnerstve odo dňa jej podpisu až do nadobudnutia jej platnosti.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        Rozhodnutie Rady z 13. júla 2009 o podpise a predbežnom vykonávaní Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane (Ú. v. EÚ L 272, 16.10.2009, s. 1).

                     (2)

                        Ú. v. EÚ L 333, 28.12.2018, s. 1.

                     (3)

                        Ú. v. EÚ L 85, 20.3.2020, s. 1.

                     (4)

                        Ú. v. EÚ L 287, 4.11.2010, s. 3. Dohoda zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).

                     (5)

                        Smernice Rady týkajúce sa rokovaní o dohodách o hospodárskom partnerstve s krajinami a regiónmi AKT [9930/02 (DG E II) HH/sg].

                     (6)

                        Ú. v. EÚ L 272, 16.10.2009, s. 2.

                     (7)

                        Rozhodnutie Rady (EÚ) 2018/1908 zo 6. decembra 2018 o pristúpení Samoy k Dočasnej dohode o partnerstve medzi Európskym spoločenstvom na jednej strane a tichomorskými štátmi na druhej strane (Ú. v. EÚ L 333, 28.12.2018, s. 1).

                     (8)

                        Rozhodnutie Rady (EÚ) 2020/409 zo 17. februára 2020 o pristúpení Šalamúnových ostrovov k Dočasnej dohode o partnerstve medzi Európskym spoločenstvom na jednej strane a tichomorskými štátmi na druhej strane (Ú. v. EÚ L 85, 20.3.2020, s. 1).

                     (9)

                        Rozhodnutie Rady (EÚ) 2019/1707 zo 17. júna 2019 o pozícii, ktorá sa má v mene Európskej únie zaujať vo Výbore pre obchod zriadenom na základe Dočasnej dohody o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o odporúčanie určitých zmien dohody, ktoré sa majú vykonať s cieľom zohľadniť pristúpenie Samoy a budúce pristúpenia ďalších tichomorských ostrovných štátov (Ú. v. EÚ L 260, 11.10.2019, s. 45).

    ---documentbreak---

               EURÓPSKA KOMISIA
            V Bruseli22. 9. 2020
            COM(2020) 576 final
            PRÍLOHA
            k
            návrhu rozhodnutia Rady
            o podpise, v mene Európskej únie, a predbežnom vykonávaní dohody, ktorou sa mení Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o pristúpenie Samojského nezávislého štátu a Šalamúnových ostrovov a budúce pristúpenia ďalších tichomorských ostrovných štátov

               DOHODA,

               ktorou sa mení Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane, pokiaľ ide o pristúpenie Samojského nezávislého štátu a Šalamúnových ostrovov a budúce pristúpenia ďalších tichomorských ostrovných štátov

               EURÓPSKA ÚNIA

               na jednej strane a

               FIDŽIJSKÁ REPUBLIKA (ďalej len „Fidži“),

               NEZÁVISLÝ ŠTÁT PAPUA-NOVÁ GUINEA (ďalej len „Papua-Nová Guinea“),

               SAMOJSKÝ NEZÁVISLÝ ŠTÁT (ďalej len „Samoa“) a

               ŠALAMÚNOVE OSTROVY (ďalej len „Šalamúnove ostrovy“),

               ďalej len „tichomorské štáty“,

               na druhej strane,

               SO ZRETEĽOM NA Dočasnú dohodu o partnerstve medzi Európskym spoločenstvom na jednej strane a tichomorskými štátmi na druhej strane
                  1
                (ďalej len „dočasná dohoda o partnerstve“), ktorou sa stanovuje rámec pre dohodu o hospodárskom partnerstve a ktorá bola podpísaná 30. júla 2009 v Londýne a ktorá sa predbežne vykonáva od 20. decembra 2009 medzi Európskou úniou a Papuou-Novou Guineou a od 28. júla 2014 medzi Európskou úniou a Fidži,

               SO ZRETEĽOM NA to, že v článku 80 dočasnej dohody o partnerstve sa možnosť pristúpiť k dohode stanovuje aj pre iné tichomorské ostrovy, a to na základe predloženia ponuky na prístup na trh v súlade s článkom XXIV dohody GATT 1994,

               SO ZRETEĽOM NA to, že uložením svojich aktov o pristúpení Samoa pristúpila k dočasnej dohode o partnerstve 21. decembra 2018 a Šalamúnove ostrovy 7. mája 2020, a teda sa stali zmluvnými stranami dohody,

               SO ZRETEĽOM NA to, že dočasná dohoda o partnerstve sa predbežne vykonáva medzi Európskou úniou a Samoou od 31. decembra 2018 a medzi Európskou úniou a Šalamúnovými ostrovmi od 17. mája 2020,

               SO ZRETEĽOM NA odporúčanie Výboru pre obchod zriadenému dočasnou dohodou o partnerstve zo 4. októbra 2019 týkajúce sa zmien, ktoré sa majú v dohode spraviť s cieľom zohľadniť pristúpenie tichomorských ostrovných štátov k dočasnej dohode o partnerstve,

               OPÄTOVNE POTVRDZUJÚC svoj záväzok vykonávať dočasnú dohodu o partnerstve a želajúc si spolupracovať na dosahovaní cieľov dohody,

               ŽELAJÚC SI uľahčiť pristúpenie ďalších tichomorských ostrovných štátov k dočasnej dohode o partnerstve a priniesť im výhody vyplývajúce z dohody,

               SA ROZHODLI UZAVRIEŤ TÚTO DOHODU:

               Článok 1

               Zmena dočasnej dohody o partnerstve

               Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane sa mení takto:

               1.V článku 70 sa odsek 1 nahrádza takto:

               „1.
                     Na účely tejto dohody „zmluvnými stranami“ sú Európske spoločenstvo, uvádzané ako „strana ES“ na jednej strane a Papua-Nová Guinea, Fidžijská republika, Samojský nezávislý štát a Šalamúnove ostrovy, uvádzané ako „tichomorské štáty“, na druhej strane.“

               2.V článku 80 sa dopĺňa tento odsek 3:

               „3.
                     Výbor pre obchod môže prijímať rozhodnutia o každej zmene dohody, ktorá by mohla byť potrebná v nadväznosti na pristúpenie ďalšieho tichomorského ostrovného štátu.“

               Článok 2

               Nadobudnutie platnosti

               1.Táto dohoda nadobúda platnosť za rovnakých podmienok, aké sú stanovené v článku 76 ods. 1 dočasnej dohody o partnerstve.

               2.Táto dohoda sa predbežne vykonáva za rovnakých podmienok, aké sú stanovené v článku 76 ods. 2 dočasnej dohody o partnerstve.

               Článok 3

               Autentické znenia

               Táto dohoda je vypracovaná v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

               NA DÔKAZ TOHO dolupodpísaní splnomocnení zástupcovia, náležite na tento účel splnomocnení, podpísali túto dohodu.

               V[city] [date]

               Za Európsku úniu

               Za Fidžijskú republiku

               Za Nezávislý štát Papua-Nová Guinea

               Za Samojský nezávislý štát

               Za Šalamúnove ostrovy

                     (1)

                        Ú. v. EÚ L 272, 16.10.2009, s. 2.


               EURÓPSKA KOMISIA
            V Bruseli24. 9. 2020
            COM(2020) 584 final
            2020/0270(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo výbore Výboru pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o zmenu zoznamu osôb, ktoré majú zastávať funkciu rozhodcov v konaniach na urovnávanie sporov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie vo Výbore pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“) v súvislosti s plánovaným prijatím rozhodnutia, ktorým sa mení zoznam osôb, ktoré majú zastávať funkciu rozhodcov v konaniach na urovnávanie sporov.

               2.Kontext návrhu

               2.1.Dohoda

               Cieľom dohody je rozšíriť existujúcu širokú bilaterálnu spoluprácu v oblasti hospodárstva, obchodu a politiky, ako aj v odvetvových politikách, a tým vytvoriť dlhodobý základ pre ďalší rozvoj vzťahov medzi EÚ a Arménskom. Zintenzívnením politického dialógu a zlepšením spolupráce v širokej škále oblastí sa dohodou položia základy pre účinnejšiu bilaterálnu spoluprácu s Arménskom.

               Rozhodnutím Rady (EÚ) 2018/104 z 20. novembra 2017 sa schválilo podpísanie a predbežné vykonávanie dohody podľa jej článku 385. Dohoda sa predbežne vykonáva od 1. júna 2018.

               2.2.Výbor pre partnerstvo

               V článku 363 ods. 7 dohody sa stanovujú schôdze Výboru pre partnerstvo v osobitnom zložení na účely riešenia všetkých otázok súvisiacich s hlavou VI dohody (Obchod a záležitosti súvisiace s obchodom). Podľa článku 363 ods. 1 a 6 dohody Výbor pre partnerstvo pomáha Rade pre partnerstvo pri plnení jej úloh a funkcií. Výbor pre partnerstvo má právomoc prijímať rozhodnutia v oblastiach, v ktorých naň Rada pre partnerstvo delegovala svoje právomoci, a v prípadoch ustanovených v dohode. Uvedené rozhodnutia sú pre zmluvné strany dohody záväzné a zmluvné strany prijmú náležité opatrenia potrebné na ich vykonávanie.

               2.3.Pripravovaný akt Výboru pre partnerstvo

               V rozhodcovskom konaní uvedenom v hlave VI kapitole 13 dohody sa stanovuje, že ak sa zmluvným stranám nepodarí vyriešiť spor prostredníctvom konzultácií, zmluvná strana, ktorá požiadala o konzultácie, môže požiadať o zriadenie rozhodcovského tribunálu. V článku 339 ods. 1 dohody sa od Výboru pre partnerstvo vyžaduje, aby na základe návrhov predložených zmluvnými stranami zostavil zoznam aspoň 15 osôb, ktoré sú ochotné a schopné zastávať funkciu rozhodcov. Zoznam sa skladá z troch pododdielov: každá zmluvná strana má jeden pododdiel a jeden pododdiel zoznamu obsahuje zoznam osôb, ktoré nie sú štátnymi príslušníkmi žiadnej z nich a ktoré plnia funkciu predsedu rozhodcovského tribunálu. Každý pododdiel obsahuje najmenej päť osôb. Výbor pre partnerstvo zabezpečí aj to, aby bol zoznam vždy kompletný.

               Rozhodcovia a predsedovia navrhovaní Úniou a Arménskou republikou musia mať špecializované odborné znalosti v oblasti práva, medzinárodného obchodu a iných záležitostí týkajúcich sa ustanovení hlavy VI dohody a spĺňajú požiadavku nezávislosti uvedenú v článku 339 ods. 2 dohody.

               Na základe toho bol zoznam rozhodcov zostavený rozhodnutím, ktoré prijal Výbor pre partnerstvo v zložení pre otázky obchodu 17. októbra 2019. Jeden z piatich kandidátov na rozhodcov z Arménskej republiky už však nespĺňa požiadavku nezávislosti uvedenú v článku 339 ods. 2 dohody.

               Arménska republika navrhla nového kandidáta na rozhodcu, ktorý má špecializované odborné znalosti v oblasti práva, medzinárodného obchodu a iných záležitostí týkajúcich sa ustanovení hlavy VI dohody a od ktorého sa očakáva, že bude spĺňať požiadavku nezávislosti uvedenú v článku 339 ods. 2 dohody.

               Cieľom pripravovaného aktu je preto vymedziť pozíciu Únie v súvislosti s prijatím rozhodnutia Výboru pre partnerstvo, ktorým sa mení zoznam osôb, ktoré sú ochotné a schopné plniť funkciu rozhodcov v konaniach na urovnávanie sporov, nahradením osoby spomedzi piatich kandidátov na rozhodcov z Arménskej republiky, ktorá už nespĺňa podmienky článku 339 ods. 2 dohody novým kandidátom, ktorého navrhuje Arménska republika.

               3.Pozícia, ktorá sa má zaujať v mene Únie

               Cieľom pozície, ktorá sa má prijať v mene Únie, je zmeniť zoznam osôb, ktoré sú ochotné a schopné zastávať funkciu rozhodcov v konaniach na urovnávanie sporov.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               4.1.2.Uplatnenie na tento prípad

               Výbor pre partnerstvo je orgán zriadený dohodou. Rozhodnutie, ktoré má Výbor pre partnerstvo prijať, bude záväzné podľa medzinárodného práva v súlade s článkom 363 ods. 6 dohody. Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, ku ktorému sa zaujíma pozícia v mene Únie.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú zabezpečenia vykonávania spoločnej obchodnej politiky Únie.

               Hmotnoprávnym základom navrhovaného rozhodnutia je preto článok 207 ods. 3 a článok 207 ods. 4 prvý pododsek.

               4.3.Záver

               Právnym základom navrhovaného rozhodnutia by mal byť článok 207 ods. 3 a článok 207 ods. 4 prvý pododsek, v spojení s článkom 218 ods. 9 ZFEÚ.

               2020/0270 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo výbore Výboru pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o zmenu zoznamu osôb, ktoré majú zastávať funkciu rozhodcov v konaniach na urovnávanie sporov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej
                  1
                (ďalej len „dohoda“) bola podpísaná v mene Únie v súlade s rozhodnutím Rady (EÚ) 2018/104
                  2
                a predbežne sa vykonáva od 1. júna 2018.

               (2)Podľa článku 339 ods. 1 dohody Výbor pre partnerstvo na svojom zasadnutí 17. októbra 2019 zostavil zoznam 15 osôb, ktoré sú ochotné a schopné zastávať funkciu rozhodcov (ďalej len „zoznam rozhodcov“).

               (3)Arménsko informovalo Úniu, že jeden z rozhodcov, ktorých navrhlo, už nespĺňa podmienky uvedené v článku 339 ods. 2 dohody, a preto by sa mal nahradiť.

               (4)S cieľom zaistiť fungovanie predbežne vykonávaných ustanovení dohody má Výbor pre partnerstvo prijať rozhodnutie o zmene zoznamu rozhodcov.

               (5)Je vhodné stanoviť pozíciu, ktorá sa má zaujať v mene Únie vo Výbore pre partnerstvo, keďže pripravované rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre partnerstvo podľa Dohody o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o zmenu zoznamu osôb, ktoré sú ochotné a schopné zastávať funkciu rozhodcov, v súlade s článkom 339 ods. 1 a 2 dohody, je založená na návrhu rozhodnutia Výboru pre partnerstvo pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 23, 26.1.2018, s. 4.

                     (2)

                        Rozhodnutie Rady (EÚ) 2018/104 z 20. novembra 2017 o podpise v mene Únie a predbežnom vykonávaní Dohody o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (Ú. v. EÚ L 23, 26.1.2018, s. 1).

    ---documentbreak---

               EURÓPSKA KOMISIA
            V Bruseli24. 9. 2020
            COM(2020) 584 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo výbore Výboru pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej, pokiaľ ide o zmenu zoznamu osôb, ktoré majú zastávať funkciu rozhodcov v konaniach na urovnávanie sporov

               NÁVRH

               ROZHODNUTIE VÝBORU PRE PARTNERSTVO EÚ – ARMÉNSKO Č. …/…

               z ...,

               ktorým sa mení zoznam rozhodcov podľa článku 339 Dohody o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej

               VÝBOR PRE PARTNERSTVO,

               so zreteľom na Dohodu o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“), a najmä na jej článok 339 ods. 1,

               keďže:

               (1)Výbor pre partnerstvo na svojom zasadnutí 17. októbra 2019 zostavil zoznam 15 osôb, ktoré sú ochotné a schopné zastávať funkciu rozhodcov (ďalej len „zoznam rozhodcov“).

               (2)V súlade s článkom 339 ods. 2 dohody by osoby na zozname mali byť nezávislé, vykonávať túto funkciu osobne, neprijímať pokyny od žiadnej organizácie ani vlády a nemali by ani byť spojené s vládou žiadnej zo zmluvných strán a mali by konať v súlade s kódexom správania.

               (3)Arménsko informovalo Úniu, že jeden z rozhodcov, ktorých navrhlo, už nespĺňa podmienky uvedené v článku 339 ods. 2 dohody, a preto navrhlo ako náhradu inú osobu.

               (4)S cieľom zaistiť fungovanie predbežne vykonávaných ustanovení dohody by Výbor pre partnerstvo mal zmeniť zoznam rozhodcov.

               (5)Európska únia uznáva, že navrhovaná osoba spĺňa podmienky článku 339 ods. 2 dohody,

               PRIJAL TOTO ROZHODNUTIE:

               Článok 1

               Zoznam osôb, ktoré sú ochotné a schopné zastávať funkciu rozhodcov, zostavený podľa článku 339 ods. 1 dohody, sa týmto nahrádza zoznamom rozhodcov uvedeným v prílohe k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               Článok 3

               Toto rozhodnutie je vyhotovené dvojmo v anglickom jazyku. Každá zmluvná strana môže zabezpečiť preklady do svojich úradných jazykov.

               V … dňa …

                        Za Výbor pre partnerstvo

                        predseda

                        tajomníci

               PRÍLOHA

               ZOZNAM ROZHODCOV PODĽA ČLÁNKU 339 DOHODY

               Rozhodcovia, ktorých navrhuje Európska únia

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Rozhodcovia, ktorých navrhuje Arménska republika

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Predsedovia

               1.William DAVEY (USA)

               2.Helge SELAND (Nórsko)

               3.Maryse ROBERT (Kanada)

               4.Christian HÄBERLI (Švajčiarsko)

               5.Merit JANOW (USA)